Papersnake/gushiwen huggingface dataset:
暮春偶成四首
廖行之（宋代）

小雨纤纤润，轻云淡淡阴。
溪光清绝处，山影悴微深。
蚕市朝何寂，牛歌晚不瘖。
高吟怜节物，合把酒尊斟。
渡江云·燕泥衔杏雨
蒋春霖（清代）

燕泥衔杏，雨炉熏隐，篆朱户昼愔愔。半窗松影碎，小语分茶，日愔唤青禽。羊车再到，那不见、招手楼阴。空自踏、落花归去，消歇酒杯心。
沈吟。红墙几尺，远过蓬山，更难通鱼锦。换尽了、陌头柳色，愁满罗襟。梦中常订重逢约，甚隔帘、翻怕相寻。门又掩、碧桃一树春深。
酬蒋冷生过访凤游寺览古之作
邢昉（明代）

路入青林折数盘，君行访古一漫漫。荒台空自连云树，白浪曾闻到瓦官。

雨色乍开江岫迥，莺声欲罢午钟残。豫愁归棹枫初赤，却向丹阳古渡看。
寓叹
陆游（宋代）

心已忘斯世，天犹活此翁。
嫩汤茶乳白，软火地炉红。
课婢耘蔬甲，呼儿下钓筒。
生涯君勿笑，聊足慰涂穷。
早秋雨后晚望
齐己（唐代）

暑气时将薄，虫声夜转稠。
江湖经一雨，日月换新秋。
有景堪援笔，何人未上楼。
欲承凉冷兴，西向碧嵩游。
题吴先生祠
喻良能（宋代）

先生高义薄层穹，解使池庭化泮宫。
应笑兰亭旧豪逸，溪山千古寂寥中。
黄蝶
饶节（宋代）

黄栗留鸣日正长，酴醾开尽一川香。南园表里皆浓绿，黄蝶无稽辊地狂。
次韵择之进贤道中漫成五首 其一
朱熹（宋代）

白酒频斟当啜茶，何妨一醉野人家。据鞍又向冈头望，落日天风雁字斜。
滕司谏知泾州
刘敞（宋代）

天狼东南鸣，雨矢西北集。覆载岂不容，缚虎宜在急。

诗书擢将帅，高枕付城邑。权变非武臣，恩威在呼吸。

壮夫气已激，义士感成泣。籍籍名四喧，萧萧发竞立。

行旂乱鹰集，已有边风入。遥知谒明光，介胄但长揖。
文宣王及其弟子赞 其四十四
赵构（宋代）

仰止狄皙，抱负渊通。游泳德化，扬厉素风。伟识既异，持教乃隆。

厥志茂焉，毖祀无穷。
醉蓬莱
王时翔（清代）

缅繁华仙苑，构造精奇，道君曾驻。玉洞瑶林，待灵真相语。

一夜金风，万花齐落，枉采江南树。巧庇玲珑，斗残山骨，天亏难补。

五国城边，借羊为石，认雪成花，几多愁苦。归梦无凭，怅东风虚度。

回首神京，似围弱水，渺蓬莱何处。劫后惟留，残阳一抹，苍烟千缕。
再至建康 其二
叶梦得（宋代）

推毂何堪付老儒，腰间仍佩玉麟符。千门万户照天阙，二水三麟非故庐。

谈笑定谁能却敌，衰慵真自笑非夫。淮南金鼓连沧海，为趣嫖姚速破胡。
连日灌畦莳菜废作诗
葛立方（宋代）

莫问新来额插犀，了无魂梦到金闺。
平头上尾慵搜句，重后轻前且灌畦。
正自无人尝鼎脔，不如有客办萍虀。
庾郎三九同刍豢，野荠从教施五溪。
生查子（登高词）
毛滂（宋代）

鲈蟹正肥时，烟雨新凉日。露蕊郁金黄，云液蒲萄碧。

此日古为佳，此醉君宁惜。高挂水精帘，尽放秋光入。
送按察王佥事除行台察院
王义山（宋代）

夺去江西一福星，维扬无地着先声。
数千百里人相贺，二十四桥风便清。
只为外台要精采，更烦辣手大支撑。
劝君放缓骑驄马，怕有人来境上争。
胡文恭倅宛陵距今将百年其后来官是邦者三人
李弥逊（宋代）

前贤不复梦逢迎，晚岁於公识典刑。
肯子规橅夸锦绣，传家翰典炳丹青。
碑存岘首长怀惠，学富韦门总带经。
会见卿材从楚往，芝半不独秀阶庭。
跋远起岩所藏兰亭帖
杨万里（宋代）

南朝千载有斯人，拈出兰亭花草春。
俛仰之间已陈迹，至今此纸尚如新。
翻阳四望亭观雪
李弥逊（宋代）

瘴海三年雨不冰，喜看万木变琼英，
眼中何处分银界，脚底从兹上玉京。
岁序已於芒尾见，春风先向柳梢明。
饥馋病守存馀习，欲和田家击壤声。
谢倅监试未毕事而出以诗三章来用韵奉酬
陈傅良（宋代）

殷勤送客蹇谁留，久待江城未解舟。
我醉欲眠君且去，不妨懒瓒继前猷。
过桃川次丙子冬韵 其一
陈洪谟（明代）

尘踪何处探仙源，晚共渔翁得细论。满地野花桃树少，半山烟细洞阴繁。

轮蹄影络东西路，鸡犬声闻远近村。更愿年登薄徵赋，人人温饱即君恩。
送许当世职方通判泉州
苏颂（宋代）

仕宦远故乡，古人之所讥。
怀禄去养亲，千钟且为微。
当世粹州行，二美其庶几。
符竹非不贵，诚与雅志违。
独驾箳篁车，东南去如飞。
所怀恋晨昏，奚论官等威。
遥遥七闽山，乔木正芳菲。
驷马过旧游，道路增光辉。
荣观慰亲心，佩绶纡银绯。
上堂拜庆日，喜气生庭闱。
躬扶版舆去，径入牙城扉。
潭潭公府盛，华显犹布韦。
膳羞盈其前，酒红鱼蟹肥。
人生苟适意，富贵安所希。
况今邦伯贤，早辞尹王畿。
亦从北堂养，再拥双轮归。
君欣旧知己，复得相亲依。
守相同乡州，会遇时所稀。
纯孝自感人，远近闻风徽。
岂徒对交亲，夸诧昼锦衣。
西湖退省庵谒彭雪琴尚书赋呈 其二
宗源瀚（清代）

长枪大戟映烟霄，寸管轩然压海潮。台阁千言淆众论，江湖一海定群嚣。

世间参簿皆闲冘，庵里莺花未寂寥。昨夜诗肠起芒角，老梅香干发生绡。
偶成二首
邓肃（宋代）

我生诗酒弄林泉，紫诏三呼出洞天。
高视尘寰但蚊睫，冷看时辈耸鸢肩。
山间已袖婴鳞手，物外今还钓月船。
若使儿曹知此乐，人人同得地行仙。
春秋成字韵 其二
彭汝砺（宋代）

法为衰周起，文因旧史成。有权皆反正，无事亦书正。

泣血葵丘会，伤心首止盟。三家自萤爝，未助太阳明。
读诚斋新酒歌仍效其体
王迈（宋代）

先生出奇作新酒，自作自歌自为寿。
酒徒欲举吾盃，先挽天河濯渠手。
谁知先生诗更奇，刊落陈言付刍狗。
俗人欲诵先生诗，先吸天漱渠口。
古来作酒称杜康，作诗只说杜草堂。
举世无人传得方，奄有二杜惟一杨。
先生此味谁能尝，却曾见此糟蟹黄。
一片入口风韵长，余子祗慕大官羊。
天公生我太迟后，不作先生牛马走。
低头乞取酒百壶，晏下先生诗万首。
先生骑鲸上天游，问著许侬知味否。
翠屏夕照
柳学鹏（清代）

残阳当返照，紫色满山屏。石壁含馀耀，层崖入暮青。

光连双翠岱，影倒小邱亭。树色看明灭，岩光入渺冥。

残烟閒度晚，归鸟倦舒翎。可是关荆画，披图映曲棂。
邵公济求泰定山房十诗·桃溪
苏籀（宋代）

怀仙津步翳，凡圣隔两尘。
长统植园果，老幼分甘珍。
送林学正爱梅二首
方回（元代）

平生自号爱梅人，家住江南野水滨。
屋角暂辞千树雪，马头犹带一枝春。
馨香事业终须在，酸苦工夫盍少伸。
莫学君家旧处士，西湖空老太平身。
山城
吕本中（宋代）

山城雨雪繁，春气来不早。思君如和风，未见意已好。

时蒙枉车骑，笑语得倾倒。我能知子贤，子亦怜我老。

旧交半鬼录，在者迹已扫。慨然念平生，令人恶怀抱。

相从饱吃饭，此计或未保。东游有前约，预恐别草草。

岂无一言赠，妙句写默藁。出户仰高山，犹堪慰枯槁。
北邙山歌
乃贤（元代）

北邙山高云嵯峨，山前日日闻挽歌。千金买穴望卿相，不道洛阳人葬多。

长安归来锦衣客，昨日城南起新宅。雕阑华础满前楹，尽是当年墓边石。

墓边野老鬓如丝，自言曾见筑坟时。转头石马卧荆棘，白杨萧瑟秋风悲。

白日西流水东逝，眼见君家葬三世。旧时隧道尽为田，新坟苦作千年计。

寄语洛阳诸少年，对酒莫惜黄金钱。纵有穹碑勒勋业，文章誇靡谁能传。

君不见履道坊中白太傅，留客高堂醉歌舞。至今三月看花人，载酒去浇坟上土。
梅花
华镇（宋代）

当年杜海对梅花，曾忆何郎淮海作。今日江城岁云暮，还思杜海歌东阁。

春风冬雪三百年，中间梅花岁岁妍。清才一往不可见，惟有凌寒晓妆面。
寄珂雪屋
薛嵎（宋代）

积雪覆茅屋，僧居清更清。
浮生千劫尽，长日一灯明。
野鸟呼能下，山灵避不行。
旧时江月住，时听诵经声。
合谿水涨寄敬山人
刘商（唐代）

共爱碧谿临水住，相思来往践莓苔。

而今却欲嫌谿水，雨涨春流隔往来。
大田坪八景 其一 惠妃古迹
赖万耀（明代）

何年粉黛逐狼过，三石遗踪势嵯峨。兵男已从黄土没，灶烟犹起白云阿。

月明竹院惊烽火，风动松篁奏戍歌。苔藓半封碑记古，千秋赢得玺褒多。
和移居韵答公愚即以送行
汪春源（清代）

忆昔琴樽共细论，剪灯夜话雨声喧。吟诗争写鸡林贾，著赋何嫌犊鼻裈。

处士风流携鹤侣，骚人韵事住鸥村。故园秋菊多佳色，犹记餐英楚客魂。

棉兰深处读书堂，记否家山荔子香。万卷纷罗天禄府，百蛮珍重养生方。

文章洛社推元白，门第乌衣数谢王。八表停云延伫甚，赠诗笑我索枯肠。

星星鲲澥几遗民，何处桃源好隐沦。世变沧桑成幻梦，岁寒梅雪伴吟身。

清风朗月怀玄度，瘴雨蛮烟忆故人。妒煞君家咸与籍，襟期潇洒出风尘。
蒲萄
岳珂（宋代）

当年博望奏边功，异种曾携苜蓿同。
摘乳那烦挏马令，引须聊惬好龙公。
颇怜汉地离宫在，未许凉州酒瓮空。
回纥只今重餧肉，清阴弥望满关中。
偈颂七十六首
释子益（宋代）

行不到处行一步，说不到处道一句。
径山诸公见义勇为，灵隐师伯拔剑相助。
暮秋病起 其二
刘韵（清代）

秋光黯淡透虚棂，石鼎香飘药火青。听雨梦回惊蟋蟀，临风身怯颤蜻蜓。

久疏井臼惭梁案，苦忆乡园隔谢庭。且对高堂说强健，亲携菊酒慰衰龄。
山阴道中 其一
楼钥（宋代）

昨望山阴古道中，蕺山直上最高峰。今朝更踏山阴道，却向云间认八松。
春望
张耒（宋代）

暖日晴薰草，清淮阔浸天。地卑连远水，城废入春田。

目极风灯外，愁悬泪脸边。人生苦多感，花柳自年年。
别德久丈
韩淲（宋代）

四海转庵老，清诗晚更传。几回看点笔，顷刻诵成篇。

顾我直瞠若，别公还惘然。放怀琴酒地，不觉已三年。
大司成葛雅卿挽诗
赵鼎臣（宋代）

兄弟同升世所难，公家伯仲尽鹓鸾。甘泉侍从双狨坐，国子先生两杏坛。

丹旐随舟千里哭，丰碑表墓万人看。白头故友空垂泪，一纸新书墨未乾。
代简张希尹
谢应芳（元代）

余生寡谐俗，老去得知己。论交固云晚，莫逆良可喜。

联翩诸侯客，寂寞著书事。夜分青藜火，昼并乌皮几。

几回论班马，一笑观亥豕。烟云挥洒外，风月吟啸里。

蚶杯酌流霞，兽炉爇沉水。佳哉《水调》词，清我尘俗耳。

朱弦听者希，《白雪》和能几。别来怀盍簪，梦见承倒屣。

帷林大江边，瓢巷横山趾。秋风落梧叶，甘雨熟菰米。

相望不三舍，相过堪一苇。诗筒继元白，通家犹孔李。

况于阿戎谈，亦与诸任齿。尚友古之人，厥德薰晋鄙。
偈颂二首 其二
释慧开（宋代）

欲把生蛇化活龙，先将毒药灌喉咙。常教满腹如针刺，抛向洪波大浪中。
幽栖
陆游（宋代）

幽栖少人客，积病得衰残。
身纳分司禄，儿须远次官。
新寒换衣典，闲日借书观。
更叹秋来瘦，晨兴觉帽宽。
汴京纪事二十首 其四
刘子翚（宋代）

朝廷植党互相挻，政事纷更属纪年。曾读上皇哀痛诏，责躬犹是禹汤贤。
蜀先主庙
刘禹锡（唐代）

天地英雄气，千秋尚凛然。(天地 一作：天下)
势分三足鼎，业复五铢钱。
得相能三国，生儿不象贤。
凄凉蜀故妓，来舞魏宫前。
京口阻雨
林寿图（清代）

苍然寒色暮烟横，跕跕飞鸢与水平。三日塔铃呼断渡，一江帆叶贴依城。

远钟自出南朝寺，晓角如鏖北府兵。破费千钱京口酒，醉看高浪驾长鲸。
送傅德谦还临川
吴海（元代）

傅君隘流俗，举步追古人。古人去已远，斯道为荆榛。

出门抱高志，区区向谁陈？十年江海上，漂泊但一身。

念我德不孤，邂逅遂见亲。相知宁苦晚，不觉逾三春。

精微共探讨，议论发清新。谊合然诺重，途穷忧思频。

如何语离别，使我意酸辛。酸辛不在别，欲留我何贫。

闽水东赴海，楚山西入秦。春波正浩荡，谁能知其津？
越台 其二
李待问（明代）

南国周遭入望平，荒台犹有越王名。赤精已耀终归命，黄屋初乘是抗衡。

日拥瀴溟天岳动，潮迎舶趠海云生。楼船一度窥秦服，忆道沧桑几变更。
离亭宴（公择别吴兴·般涉调）
张先（宋代）

捧黄封诏卷。随处是、离亭别宴。红翠成轮歌未遍。已恨野桥风便。此去济南非久，惟有凤池鸾殿。

三月花飞几片。又减却、芳菲过半。千里恩深云海浅。民爱比、春流不断。更上玉楼西，归雁与、征帆共远。
南乡子（和元规）
张继先（宋代）

无奈这群迷。味色声中若系羁。尽任改头兼换面，何悲。不染伊时不管伊。

春去又秋兮。莫遣空逾十二时。好把自然真妙旨，修为。尘事萦仍道甚希。
送杨景端赴秋试至宝胜寺
薛瑄（明代）

有客将为汗漫游，偶过山寺暂淹留。门开佛殿金银丽，路入禅淹草树幽。

市酒饮多还觉醉，风蝉响急又惊秋。君行若到丹丘上，为报群仙未白头。
芭蕉
北宋·张载（宋代）

芭蕉心尽展新枝，新卷新心暗已随。
愿学新心养新德，旋随新叶起新知。
寄宋居士修叔求菴记
裘万顷（宋代）

翠琰新刊照眼明，流传何日到柴荆。
从今不恨论交晚，我亦碑中有姓名。
自合浦还清湘寄虚中弟
陈瓘（宋代）

瘴海只将梅作雪，湘山今见麦为春。
晴空有月当如旧，岭北山南总照人。
寄戴仲鹖进士
何景明（明代）

戴生久离别，宦况近何如。白日閒官舍，青云近帝居。

明时难自晦，直道未应疏。问我生涯事，山中懒著书。
瑞上人求诗
戴表元（宋代）

源公作诗可怜生，亦有谡谡山林声。
见说丰姿委缣素，霜颊黛顶照人明。
盍簪楼杂咏十首 其八
霍与瑕（明代）

山鬼催狂雨，雷师送骤凉。菊花新夹路，竹叶故盈觞。

亲旧疏仪貌，笑谈杂谑浪。夜来临水酌，烟月淡微霜。
奉和正日临朝应诏
魏徵（唐代）

百灵侍轩后，万国会涂山。岂如今睿哲，迈古独光前。

声教溢四海，朝宗引百川。锵洋鸣玉珮，灼烁耀金蝉。

淑景辉雕辇，高旌扬翠烟。庭实超王会，广乐盛钧天。

既欣东日户，复咏南风篇。愿奉光华庆，从斯亿万年。
御苑采茶歌十首 其三
熊蕃（宋代）

共抽灵草报天恩，贡令分明使指尊。逻卒日循云堑绕，山灵亦守御园门。
寄西乡同宗尚志
邓雅（元代）

乔木千章倚碧云，几回西望祗思君。旧家文献今犹昔，百世衣冠子又孙。

远道每怜难会面，高秋还拟一过门。寄诗谩写殷勤意，水木当知共本源。
偈颂六十七首
释原妙（宋代）

意句不到，宗说不通，
盲龟跛鳖。意句俱到，
宗说俱通，盲龟跛鳖。
次韵常之秋日郊居十首 其十
许及之（宋代）

觅句无新语，怀人有故情。归音苏酒渴，诗法酿秋清。

近种芙蓉发，低铺锦绣成。虽赊新瓮熟，腊酝待同倾。
故枢密郑公挽词 其二
韩驹（宋代）

义苑曾深入，词源更力探。经纶黄阁再，宥密紫枢三。

盛德今谁似，高名古所惭。伤心旧宾客，望哭府潭潭。
句
叶甲（宋代）

滁阳富山水，秀拔独琅琊。
偈颂一百三十三首 其九十六
释法薰（宋代）

饱丛林，没量汉，法战当先，清机历掌。假饶千佛出头，也下一槌定当。
雨饮无肴
董嗣杲（宋代）

昉见岁律更，不觉春醉厌。
都来九十日，多被风雨占。
鸣鸠肯停九，谁测阴晴验。
欲问陌上花，花枝无绝艳。
东风吹柳烟，羃绿波潋滟。
客子痴不归，挂壁羞琴剑。
独有游山盟，未能得断念。
夜饮叹百拙，饤坐果肴欠。
丑奴儿·烟芜露麦荒池柳柳
辛弃疾（宋代）

烟芜露麦荒池柳，洗雨烘晴。洗雨烘晴，一样春风几样青。
提壶雨袴催归去，万恨千情。万恨千情，各自无聊各自鸣。
送人归金华
释文珦（宋代）

此去金华水作程，扁舟定是过严陵。
高山蔽日寒多雾，浅濑通潮夜不冰。
汉代丝风应自咏，故乡三洞与谁登。
拟从别后题书寄，又怕征鸿未可冯。
戏答公益春思二首
黄庭坚（宋代）

能狂直须狂，会意自不恶。
蚤知筋力衰，此事属先觉。
公诗应锺律，岂异赵人铎。
我为折腰吏，王役政敦薄。
文移乱似麻，期会急如雹。
赋敛及逋逃，十九被木索。
公思当此时，清兴何由作。
前日东山归，花如萎莎落。
径欲共公狂，知命知此乐。
公家胡蜀葵，虽晚尚隐约。
晴明好天气，蹔对亦惬适。
妆恨朱粉轻，舞怜衫袖窄。
衣襦相补纫，天吴乱鸂鶒。
草茅多奇士，蓬荜有秀色。
西施逐人眼，称心最为得。
食鱼诚可口，何苦必鲂鲫。
清狂力能否，人生天地客。
不者尚能来，南窗理尘迹。
草玄续周书，揲策定汉历。
有意许见临，为公酤一石。
光武庙
徐照（宋代）

帐闭炉烟聚，山龙帝者衣。
真人元有道，社鬼忽无威。
画剥金犹在，碑平字半非。
鼓鸣村犬吠，祭罢数翁归。
偈颂一百二十三首
释崇岳（宋代）

年去年来贫复贫，祖师抬脚重千斤。
愁人莫向愁人说，说向愁人愁杀人。
登江楼
陆游（宋代）

已过瞿唐更少留，小船聊系古夔州。
簿书未破三年梦，杖屦先寻百尺楼。
日暮雪云迷峡口，岁穷畲火照关头。
野人不解微官缚，尊酒应来此散愁。
本中欲谋他日复来福唐之东山林少颖请作诗以记因成两绝 其二
吕本中（宋代）

更作东山住，寻盟尚有诗。看君腾踏去，及我未归时。
二南静处为郑白湖赋
黄衷（明代）

酣春南郭如瀼西，归凤早构临霞栖。流云岂解去时意，长桥谩忆当年题。

方池曲槛果何以，柴桑有鬼应知此。放马朝穿白鹭群，箨龙个个呼君子。

甘鞠丛萦古樾深，眼看昨日遽乔林。璇玑不得宰寒暑，羲和六辔纡升沉。

瘦猿老作山中客，却守南山岁星易。踏上肩舆趁市声，回心愧杀孤烟碧。
道州送戴简处士往贺州谒杨侍郎
吕温（唐代）

羸马孤童鸟道微，三千客散独南归。

山公念旧偏知我，今日因君泪满衣。
曲江解舟
释绍嵩（宋代）

动静非常态，此行风正秋。
巉巉孤棹起，渺渺大江流。
蝉噪日将落，烟生山欲浮。
无心与时竞，吟凭钓鱼舟。
资福寺
陈玄（明代）

听经猿去已多时，梧竹风标入梦思。暗粉尚留多宝塔，长廊空见舍田碑。

石池雨过添新水，老柏年深换旧枝。闻道灵源高阁上，至今人诵小山诗。
和朱世同见寄
吴芾（宋代）

门外青山玉作堆，山前一水更萦回。
归来虽喜风烟好，老去还惊岁月催。
不见故人增寂寞，尚怀往日共徘徊。
何时轩盖重相过，伴我花前醉百杯。
雒下逢汪子明
程诰（明代）

我行西入秦，驱车雒阳陌。
相逢故乡亲，况是东归客。
重登斗野亭二首
尤袤（宋代）

野色涵空阔，平芜接渺瀰。
江淮天设险，星斗地分维。
乔木千年意，沧波万古悲。
老僧尤好事，见在索题诗。
别綦毋潜
王维（唐代）

端笏明光宫，历稔朝云陛。诏刊延阁书，高议平津邸。

适意偶轻人，虚心削繁礼。盛得江左风，弥工建安体。

高张多绝弦，截河有清济。严冬爽群木，伊洛方清泚。

渭水冰下流，潼关雪中启。荷蓧几时还，尘缨待君洗。
哭杨攀处士
许浑（唐代）

先生忧道乐清贫，白发终为不仕身。嵇阮没来无酒客，

应刘亡后少诗人。山前月照荒坟晓，溪上花开旧宅春。

昨夜回舟更惆怅，至今钟磬满南邻。
南涧亭诗
张嵲（宋代）

行穿密竹尽，胜概集斯亭。地远岚光重，冬温草木青。

俯鉴含空水，还观山作屏。岩溜有时歇，松声无暂停。

遐思南涧作，彷佛识仪刑。世缘因岁阔，静习与心冥。

离人慕肥遁，驻屐恋岩扃。不似投荒柳，悲吟涕泪零。
舟次三洲夜月
李穆（唐代）

晋康佳致属三洲，山有奇岩水有湫。怪石嵌空垂玉乳，长江影月走金虬。

星河冷浸三更露，天水光涵一色秋。久客怀归心欲折，好乘清兴夜行舟。
长安雪后
杜牧（唐代）

秦陵汉苑参差雪，北阙南山次第春。

车马满城原上去，岂知惆怅有闲人。
醉花阴
陈亮（宋代）

聊以读时耳

峻极云端潇洒寺。赋我登高意。好景属清游，玉友赋花，谩续龙山事。

秋风满座芝兰媚。杯酒随宜醉。行乐任天真，一笑和同，休问无携妓。
冬夜怀二兄西征
永年（清代）

宿火帘笼酿冷天，茧帏布被怯孤眠。如何帕首弓刀客，夜渡冰霜敕勒川。
思归乐
石延年（宋代）

匹马驱驰事薄游，异乡触目动牵愁。
春禽劝我归休去，争奈功名未放休。
上巳日舍舟丰城
曹彦约（宋代）

路出丰城县，篮舆了夕阳。何人共列坐，胜事忆流觞。

帝里衣冠近，家山念虑长。慇勤楼下水，今夜到吾乡。
客有问择术者戏答
艾性夫（元代）

君不见三家市头洒削翁，鼎食侈与王公同。
又不见万金海上屠龙手，须捷累累事饥走。
人言有艺人不贫，谁知艺高贫杀人。
向来择术吾已错，劝君只学相牛莫相鹤。
颂古二十八首
释道川（宋代）

三佛形容总不真，眼中瞳子面前人。
若能信得家中宝，啼鸟山花一样春。
水竹清深为吕德机
董纪（明代）

舍北舍南皆活水，万竿修竹四围栽。青天送月饶先得，苍雪沾泥扫不开。

鱼戏早凉随影逝，鹤鸣何处应声来。小窗风定茶烟歇，可着纤尘滓绿苔。
神泉八景为饶鉴赋其四赠之 其七
陈献章（明代）

歌舞重阳酒，今年犹去年。山中八石榻，榻榻是回仙。
金陵僦舟渡江至仪真登陆 其二
汪梦斗（宋代）

寒波白似面，远岫劣于眉。江上无多作，淮南正要诗。
吴山旅楼秋望
王镃（宋代）

桂香风老鬓飕飕，添着湘罗小夹裘。
烟锁亭台青嶂晓，露寒帘夹画堂秋。
雁来花发芙蓉浦，燕去影疏杨柳楼。
隔岸梧桐易憔悴，未霜叶落满河舟。
郡圃秋日二首
宋庠（宋代）

闰去秋归早，开轩洒病襟。
晓风凌羽扇，商气袭瑶琴。
竹雨无情碧，荷烟底事深。
萧萧差可赏，只是恨年深。
蝶恋花 别情
佟世南（清代）

记得留伊留不住。马逐车驰，相送还随去。青山路尽大江横，此地生成离别处。

传道锦帆归鹤渚。门外桃花，不管韶光误。西湖犹自隔南湖，夜夜西风吹雁度。
把酒对秋山
林大钦（明代）

世人共卤莽，谁将一日閒。予怀浑脱略，把酒对秋山。
缘识
宋太宗（宋代）

玄元一气不相监，清静如存意马衔。
大隐居鄽迷小道，绝巅顶上白云岩。
远游
郑谷（唐代）

江湖犹足事，食宿戍鼙喧。久客秋风起，孤舟夜浪翻。

乡音离楚水，庙貌入湘源。岸阔凫鹥小，林垂橘柚繁。

津官来有意，渔者笑无言。早晚酬僧约，中条有药园。
水友续辞 水芽儿
王质（宋代）

我取友兮得水芽，荷花为娘藕为爷。不闻儿声闻水声，短埼长溆鸣奔沙。

霜欲飞，水欲归，所思兮不忍欺，东波南荡秋风稀。
乞巧词
胡奎（元代）

平生甘抱拙，何用天孙巧。不知柳柳州，年年乞多少。

天孙今夜柳天河，人言天上巧最多。妾今抱拙不求巧，愿赐拙多宁巧少。

东家巧女如凤凰，罗襦绣得金鸳鸯。少年嫁夫先得巧，明珠论斗金盈箱。

妾守空闺甘寂寞，苦心不恋东家乐。却笑天孙长别离，纵使巧多徒尔为。
看梅杂兴
释永颐（宋代）

挂头方帽与乌纱，兄自看梅北煮茶。
间问水边行乐去，向阳浑有机株花。
延祐元年五月重祀茅山瑞鹤诗二首 其二
吴全节（元代）

图写丹青上九天，秋风百鹤驻山前。谁知六辔重来日，又见排空十二仙。
深居
陈深（宋代）

闭关屏人事，褊性乐深居。琴罢更无事，昼长宜读书。

粉墙苔色古，柽案竹行疏。渐喜相知少，门无冗客车。
解佩令·人行花坞
史达祖（宋代）

人行花坞。衣沾香雾。有新词、逢春分付。屡欲传情，奈燕子、不曾飞去。倚珠帘、咏郎秀句。
相思一度。秾愁一度。最难忘、遮灯私语。澹月梨花，借梦来、花边廊庑。指春衫、泪曾溅处。
再韵谢黎月罔笔墨丹砂之贶
萧立之（宋代）

今君好赐及层颠，怜我幽篁不见天。束缚遣前浮月窟，品题称绝重黟川。

药来南海增新价，剂入西窗煮晚烟。惟有吟哦相报答，为君涤砚试新泉。
中秋佳月独游垂虹亭有怀胡完夫苏子瞻钱安道
陈舜俞（宋代）

五湖人住觉天宽，有月清秋似广寒。
玉鉴光中数毛发，长虹背上倚阑干。
栖鸦误晓啼还住，白露沾衣湿又乾。
借问姑苏胡别驾，簿书灯火共谁看。
雪咏
梅尧臣（宋代）

雪色混青冥，搴帏宿酒醒。
龙蛇缘古木，凤鹄舞幽庭。
密势因风力，轻姿任物形。
公堂何寂寞，横案对玄经。
隐几
杨时（宋代）

上天不殒霜，万木正鲜泽。
青蒿与长松，各挺岁与节。
朔风吹沙与，高岭冻积雪。
万木已摧落，长松独清洁。
人生无艰危，君子竟何别。
隐几试澄思，行藏易差辙。
廖山立自号海桴赋此为赠
邓雅（元代）

雁叫西风海国秋，乘桴万里兴悠悠。宣尼已去同谁往，徐市应悠共子游。

几向梦中寻阆苑，更于何处辨瀛洲。天边明月清如许，不载红尘一点愁。
游凤栖寺
真山民（宋代）

十载重游古凤栖，莲宫新绕绿杨堤。
欲谈世事佛无语，不管客愁禽自啼。
苔滑空廊妨散步，尘错老壁失留题。
僧家田地邻家种，菜甲春风绿满畦。
庆元二年恭上太皇太后皇太后太上皇帝太上皇
佚名（隋代）

父尊母亲，天涵地育。
燕我翼子，景命有仆。
得名得寿，如金如玉。
子孙千亿，成其厚福。
平朔方勒石贺兰山之作 其三
叶梦熊（明代）

三军且莫羡熊罴，百战勋劳未足奇。圣主垂衣神武在，孤臣只合乞鸱夷。
望隔墙花诗
刘孝威（南北朝）

隔墙花半隐，犹见动花枝。
当由美人摘，讵止春风吹。
送应武谕倅庐陵
方岳（宋代）

乞倅庐陵郡，予为第一人。天悭终未肯，人好自相亲。

诸老诗书在，平园草木春。鸥朋嘲薄分，山屐蚀京尘。
中方寺题壁
郭祥正（宋代）

西岩晓起过中方，欲趁春归客思忙。不似野僧忘岁月，手披黄卷满头霜。
次韵奉和方伯汤公回銮志喜之什
祝允明（明代）

五云遥捧翠华归，北极芒寒万象依。关塞岩岩分地险，金汤面面自天围。

圣图六马知能驭，永命三灵未待祈。岭海小臣从国老，中宵魏阙梦魂飞。
望黄州
王十朋（宋代）

肩舆万松岭，鼓楫芦花洲。忽见江上山，人言是黄州。

怀人望雪堂，读记思竹楼。二豪不复见，大江自东流。
哭秘书包大监
孟郊（唐代）

哲人卧病日，贱子泣玉年。常恐宝镜破，明月难再圆。

文字未改素，声容忽归玄。始知知音稀，千载一绝弦。

旧馆有遗琴，清风那复传。
人日立春
刘攽（宋代）

花胜已宜春，剪綵更为人。风光今日好，颜貌一时新。
哀馀皇
沈瑜庆（清代）

城濮之兆报在泌，会稽已作姑苏地。或思或纵势则悬，后事之师宜可记。

昔年东渡主伐谋，严部高垒穷措置。情见势绌不战屈，转以持重腾清议。

铁船横海不敢忘，明耻教战陈六事。军储四百饷南北，并力无功感尽瘁。

宋人告急譬鞭长，白面书生臣请试。欲矫因循病卤莽，易箦谏书今在笥。

蓄艾遗言动九重，因以为功宜可嗣。谁知一举罢珠崖，东败造舟无噍类。

行人之利致连樯，将作大匠成虚位。子弟山河尽国殇，帅也不才以师弃。

即今淮楚尚冰炭，公卿有党终儿戏。水犀谁与张吾军，馀皇未还晨不寐。

州来在吴犹在楚，寝苫勿忘告军吏。
阴影
华镇（宋代）

升时冉冉落如飞，乌兔由来不自持。莫作人间天上语，有中都是一成亏。
赠吴孝父归黄山
区大相（明代）

黄山连碧虚，上有轩辕居。丹台久芜没，何客此结庐。

结庐独长往，早发金庭想。高揖曹阮辈，炼药恣偃仰。

紫房闭绿苔，清涧袅云来。丹井昔常洁，瑶宫今始开。

自为黄山客，醉拂黄山石。兀然发孤啸，千峰敛暮色。

何时启石关，投足遍人寰。意欲穷九有，归卧云松间。

君去亦多时，君来何太迟。容成与浮丘，招手白云期。

昔落风尘里，名姓在人耳。今返烟霞际，悠然与终始。

三十二莲峰，荡漾金芙蓉。归来当见忆，云鹤许相从。
苏武慢·十载燕山
虞集（宋代）

十载燕山，十年江上，惯见半生风雪。对雪无舟，泛舟无雪，不遇并时高洁。断港残沙，今兹何夕，一似剡溪归越。但掀篷、数尺梅花，人迹鸟飞俱绝。君不见、五老危巅，浮丘绝顶，笑我早生华发。返老还童，易粗为妙，定有九还丹诀。霁景浮空，天光眩海，一体本无分别。便堪称、六一仙公，千古太虚明月。
诗送赵承之秘监鼎臣安抚邓州三首 其二
程俱（宋代）

往者南阳耕，相望鹿门翁。时来拜床下，鸡黍相与同。

安知田舍拜，离凤友伏龙。我疑两州间，地美物亦丰。

故应钓游处，清泉荫高松。人英何代无，傥有前贤风。

弓旌恐难致，羔雁或可通。
夜游
顾梦日（宋代）

路转歌声杳，夜深云露浓。
美人行月下，秋水泛芙蓉。
【仙吕】点绛唇·辞朝
不忽木（元代）

宁可身卧糟丘，赛强如命悬君手。寻几个知心友，乐以忘忧，愿作林泉叟。

【混江龙】布袍宽袖，乐然何处谒王侯。但樽中有酒，身外无愁。数着残棋江月晓，一声长啸海门秋。山间深住，林下隐居，清泉濯足，强如闲事萦心。淡生涯一味谁参透，草衣木食，胜如肥马轻裘。

【油葫芦】虽住在洗耳溪边不饮牛，贫自守，乐闲身翻作抱官囚。布袍宽褪拿云手，玉箫占断谈天口。吹箫伤伍员，弃瓢学许由。野云不断深山岫，谁肯官路里半途休。

【天下乐】明放着伏事君王不到头，休、休，难措手，游鱼儿见食不见钩。都只为半纸功名一笔勾，急回头两鬓秋。

【那吒令】谁待似落花般莺朋燕友，谁待似转灯般龙争虎头，你看这迅指间乌飞兔走。假若名利成，至如田园就，都是些去马来牛。

【鹊踏枝】臣则待醉江楼，卧山丘，一任教谈笑虚名，小子封侯。臣向这仕路上为官倦首，枉尘埋了锦带吴钩。

【寄生草】但得黄鸡嫩，白酒熟，一任教疏篱墙缺茅庵漏。则要窗明炕暖蒲团厚，问甚身寒腹饱麻衣旧。饮仙家水酒两三瓯，强如看翰林风月三千首。

【村里迓鼓】臣离了九重宫阙，来到这八方宇宙。寻几个诗朋酒友，向尘世外消磨白昼。臣则待领着紫猿，携白鹿，跨苍虬。观着山色，听着水声，饮着玉瓯，倒大来省气力如诚惶顿首。

【元和令】臣向山林得自由，比朝市内不生受。玉堂金马间琼楼，控珠帘十二钩。臣向草庵门外瀛洲，看白云天尽头。

【上马娇】但得个月满舟，酒满瓯。则待雄饮醉时休，紫箫吹断三更后。畅好是休，孤鹤唳一声秋。

【游四门】世间闲事挂心头，唯酒可忘忧。非是微臣常恋酒，叹古今荣辱，看兴亡成败，则待一醉解千愁。

【后庭花】拣溪山好处游，向仙家酒旋篘。会三岛十洲客，强如宴公卿万户侯。不索你问缘由，把玄关泄漏。这箫声世间无，天上有，非微臣说强口。酒葫芦挂树头，打鱼船缆渡口。

【柳叶儿】则待看山明水秀，不恋您市曹中物穰人稠，想高官重职难消受。学耕耨，种田畴，倒大来无虑无忧。

【赚尾】既把世情疏，感谢君恩厚，臣怕饮的是黄封御酒。竹杖芒鞋任意留，拣溪山好处追游。就着这晓云收，冷落了深秋，饮遍金山月满舟。那其间潮来的正悠，船开在当溜，卧吹箫管到扬州。
寄晁元中十首
黄庭坚（宋代）

楚宫细腰死，长安眉半额。
比来翰墨场，烂漫多此色。
文章本心术，万古无辙迹。
吾尝期斯人，隐若一敌国。
发金陵折柳亭二首 其二
张耒（宋代）

桃李蕃晴日，江山秀晚春。孤舟多病客，长道未归人。

豪俗竞行乐，倦游慵问津。南山还暮雨，疑有楚台神。
燕京迁居城南次韵答张鸿与伦绍周见讯 其二
欧大任（明代）

浮沉燕市结交新，击筑酣呼满四邻。君看龙门谁奋袖，自怜不识汉平津。
春日书情 其三
胡奎（元代）

诗瘦非关病折磨，野棠花落奈愁何。沅陵江水深如海，不似徐卿别思多。
赠董无求
吴则礼（宋代）

董侯湖海俊，短小精悍姿。
梁园固多士，未至独好辞。
相逢要作语，老语竟不奇。
饱知匡鼎来，吾曹无说诗。
句 其二十四
王禹称（宋代）

秋近草虫乱，夜遥霜月寒。扇声犹泛暑，井气忽生秋。
马上睡
晁说之（宋代）

前驿得驽马，据鞍可天隐。
青山随我行，梦寐亦清省。
此乐世所无，蝶化犹未甚。
须信忘机者，在在得安稳。
喜迁莺（和余义夫行边闻捷）
方岳（宋代）

淮山秋晓。问西风几度，雁云蛩草。铁色骢骄，金花袍窄，未觉塞草寒早。笳鼓声中晴色，一羽不飞边报。君莫道，怎乾坤许大，英雄能少。

谈笑。鸣镝处，生缚胡雏，烽火传音耗。漠漠寒沙，荒荒残照，正恐不劳深讨。但喜欢迎马首，犹是中原遗老。关何事，待归来细话，一尊倾倒。
嘲三月十八日雪
温庭筠（唐代）

三月雪连夜，未应伤物华。
只缘春欲尽，留著伴梨花。
京闱下第适遇重九感怀 其三
林景清（明代）

门掩西风下第时，偏惊物候感睽离。雁知秋信归何早，人比黄花发更迟。

谩道不才当宁弃，都缘薄命主司遗。玉堂退食开清宴，孤负灯前预贺诗。
走笔次廷藻韵二绝 其二
张元干（宋代）

小苏一物绝风流，竹杖芒鞋爱讨幽。招隐归来吐佳句，何时一笑共重游。
性地颂
张伯端（宋代）

佛性非同异，千灯共一光。
增之宁解溢，减著且无伤。
取舍皆为过，焚漂总不妨。
见闻知觉法，无一可猜量。
宜静
释元肇（宋代）

日月忙推毂，乾坤著草亭。一波才底定，万化自消停。

幽极风敲竹，微闻鹤振翎。白云虽自在，争似远山青。
钓台
连文凤（宋代）

诸将驱驰尺寸功，先生来此坐清风。
汉家天地间身外，严濑烟波落照中。
片石粼粼年岁晚，一丝袅袅利名空。
笑余亦是垂纶客，欲借台前系短篷。
八砺三首 其二
郑思肖（宋代）

生得贞心铁石坚，肯将识见与时迁。泪如江水流成海，恨似山峰插入天。

慷慨歌声闻屋外，婆娑剑影落灯前。篇篇字字皆盟誓，莫作空言只浪传。
不得公执稚威信
悟帚（清代）

计竭惟行耳，艰难我早忧。百金支万里，尽室在孤舟。

老幼应无恙，风波亦可愁。荆蛮炎瘴地，相忆数回头。
华亭十咏·秦始皇驰道
唐询（宋代）

秦德衰千祀，江演道不修。
相傅大堤在，曾是翠华游。
玉趾如将见，金椎岂复留。
怅然寻旧迹，蔓草蔽荒丘。
西江月·一夕凉浮如水
佚名（宋代）

一夕凉浮如水，崧高瑞世生贤。朅来闲伴幔亭仙。行副九天隆眷。数万范公兵甲，三千李白诗篇。兜鍪元许换貂蝉。好把平戎策献。
题清溪图
贡奎（元代）

溪上桃花山下舟，六朝遗事寄东流。春风无限关情处，猿鹤依然识旧游。
示学人三十首 其二十七
释函可（明代）

尘生在毫芒，人鬼莫能窥。勿谓此纤纤，郁勃闭阳辉。

不见沧海流，其初涓滴微。
和宾客相国咏雪
许浑（唐代）

近腊千岩白，迎春四气催。云阴连海起，风急度山来。

尽日隋堤絮，经冬越岭梅。艳疑歌处散，轻似舞时回。

道蕴诗传丽，相如赋骋才。霁添松筱媚，寒积蕙兰猜。

暗涨宫池水，平封辇路埃。烛龙初照耀，巢鹤乍裴回。

檐日琼先挂，墙风粉旋摧。五门环玉垒，双阙对瑶台。

绮席陵寒坐，珠帘远曙开。灵芝霜下秀，仙桂月中栽。

卷幌书千帙，援琴酒百杯。垂休编太史，呈瑞表中台。

皓夜迷三径，浮光彻九垓。兹辰是丰岁，歌咏属良哉。
尾犯·甲辰中秋
吴文英（宋代）

绀海掣微云，金井暮凉，梧韵风急。何处楼高，想清光先得。江汜冷、冰绡乍洗，素娥堪，菱花再拭。影留人去，忍向夜深，帘户照陈迹。
竹房苔径小，对日暮、数尽烟碧。露蓼香泾，记年时相识。二十五、声声秋点，梦不认、屏山路窄。醉魂幽扬，满地桂阴无人惜。
郊庙歌辞。周宗庙乐舞辞。肃顺
佚名（唐代）

我后至孝，祗谒祖先。仰瞻庙貌，夙设宫悬。

朱弦疏越，羽舞回旋。神其来格，明祀惟虔。
醉中归盩厔
白居易（唐代）

金光门外昆明路，半醉腾腾信马回。

数日非关王事系，牡丹花尽始归来。
减字木兰花
叶梦得（宋代）

黄花渐老。秋色欲归还草草。花下前期。花老空歌鹊踏枝。

狂酲易醒。不似旧时长酩酊。玉簟新凉。数尽更筹夜更长。
奉和袭美添渔具五篇。箬笠
陆龟蒙（唐代）

朝携下枫浦，晚戴出烟艇。冒雪或平檐，听泉时仄顶。

飙移霭然色，波乱危如影。不识九衢尘，终年居下泂.
句
孙山（宋代）

盘古榜中同进士，伏羲手裹探花郎。
提举道祖监丞爱灵隐泉之景因广其地可置坐席赋诗见贶极有雅味次韵奉谢
吕陶（宋代）

巘溜涓涓在目前，更开馀地助宾筵。方池可鉴无深浅，樽酒相宾有圣贤。

每为野情贪胜概，暂凭清味涤尘缘。何时学得琴书趣，一写林间石上泉。
寄内
苏泂（宋代）

瓮头留得菊花春，过了重阳即诞辰。想见闺中为寿酒，只同儿女说归人。
送文叔入都兼简陈元龄周畏知文叔之弟华叔
赵蕃（宋代）

松谷门无锁，迂斋席有尘。
山林从寡伴，台阁政须人。
才识思难弟，仪型想伯仁。
诸公皆衮衮，老子自踆踆。
早春
杨雯（宋代）

不知何处碧云乡，冉冉平生可断肠。
怪底乾坤惟梦短，老来岁月更心长。
城头急鼓千家怨，江上残梅一水香。
自作醉侯开醉国，笑人奔走为谁忙。
沈宪敏公挽词
楼钥（宋代）

天使魁乡荐，上令卿改官。
蚤峩乌府豸，终著侍臣冠。
挂节威行惠，专城猛济宽。
绍熙多旧学，胡不相宫端。
饯大学士李光地暂回闽省
玄烨（清代）

恊恭惟得老成儒，味道经书翊庙谟。白发辞君千里去，丹心捧日寸诚敷。

秋霜昔岁明臣节，昆玉冲襟决胜符。暂别恩荣宸翰饯，勿劳远念慰长途。
和天予孺子亭三首
吴芾（宋代）

东汉诸公孰最贤，南州高士独推先。
蒲轮徒枉当年聘，尘榻从教尽日悬。
吾道固应天未丧，此时争奈木将颠。
栖栖尔辈成何事，那似清风万古传。
听微水有感四首
张嵲（宋代）

发源由太古，东逝几朝昏。
欲识无穷意，当看石上痕。
题钱舜举写生五首·水仙兰
陈深（宋代）

翩翩凌波仙，静挹君子德。
平生出处同，相知不易得。
送陈叔方侍郎二首
刘克庄（宋代）

八郡皆知德度宽，缿筒罢设讼堂闲。
治如清献乖崖样，人在原堂子野间。
岂有珠鱼堪作贡，亦无金鹤可携还。
暮年腰脚犹顽健，惜不从公看雁山。
送三十叔赴任晋陵（心字）
权德舆（唐代）

春云结暮阴，侍坐捧离襟。黄绶轻装去，青门芳草深。

十年尘右职，三径寄遐心。便道停桡处，应过旧竹林。
过萧泷庙
王庭圭（宋代）

泷江欲度虹为桥，泷涛舂击蛟鱼跳。泷头有庙非一朝，泷民犹传神姓萧。

殿脚插入白鹭腰，青原舞翠挹岧峣。朱甍日出烟雾消，碧瓦不动磨青瑶。

忽然飞电掣紫霄，天为借怒生奇飙。游龙挥雨洗泬寥，桂花堕落香云飘。

百年古木号鼍能，击鼓变化鸾吹箫。

官艘贾舶胆欲焦，庙前泊橹不敢摇。楚词跪奠设浆椒，泷之灵兮或可招。
九日南坡兄弟同集
虞俦（宋代）

曳杖携壶意颇长，了无风雨破重阳。
团栾饤座橙方绿，蓓蕾扶篱菊未黄。
醉里茱萸须遍插，尊前鸿雁政成行。
持杯快嚼夸强健，只恨双螯未著霜。
临江仙·天外浓云云外雨
赵长卿（宋代）

天外浓云云外雨，雨声初上檐牙。红蕖应褪洗妆花。晚凉如有意，霫霫到山家。为唤山童多索酒，金锺细酌流霞。晕生玉颊酒潮斜。闲中无宠辱，醉里是生涯。
古风·齐有倜傥生
李白（唐代）

齐有倜傥生，鲁连特高妙。
明月出海底，一朝开光曜。
却秦振英声，后世仰末照。
意轻千金赠，顾向平原笑。
吾亦澹荡人，拂衣可同调。
灞上秋居
马戴（唐代）

灞原风雨定，晚见雁行频。
落叶他乡树，寒灯独夜人。
空园白露滴，孤壁野僧邻。
寄卧郊扉久，何年致此身。
月夜湖上
周鼎（明代）

移舟烟水上，吹笛藕花前。
衣薄露如雨，杯空月在天。
朝中措 题阙
白朴（元代）

娃儿十五得人怜。金雀髻垂肩。已爱盈盈翠袖，更堪小小花钿。已山在眼，宝朋满座，有酒如川。未得芙蓉帐底，且教玳瑁筵前。
刻竹诗
文衡山（明代）

金陵城北嘉善寺有奇石景最幽。
重阳日，文衡山、许摄泉同游，文题诗竹上云云，后书“
丁亥九月九日，徵明同子嘉、彦明同子穀来，休承即刻诗
大竹上”。
好事者取诗竹制笔筒，今尚在王母丘家。
萧萧落木带江干，剪剪幽花过雨斑。
岂意旅游逢九日，共来把酒看三山。
闻周孟下第
魏野（宋代）

乙巳暮春天，端居忽怆然。
一名伤圣祖，三榜作遗贤。
我自空弹指，君谁可比肩。
何由销此恨，独坐落花前。
宣和七年九月二十三日睿谟殿赏橘曲燕诗
王安中（宋代）

赤伏符兴运，长生帝应期。骏功光祖考，大道仰君师。

皇极三才光，春台四海熙。高高天辅德，荡荡物由仪。

政叶阴阳叙，恩均雨露施。机缄神不测，橐籥化无私。

黄道星循轨，璿玑日转规。农祥朝自正，膏泽夜还滋。

耕首天田稼，蚕先茧馆丝。云谁知帝力，初弗夺民时。

嘉种今仍降，来牟此独贻。上方轻赋敛，人益劝耘耔。

陆播颜宁汗，溪秧手任龟。雨旸常不过，高下两俱宜。

垄静无稂莠，场登足秬秠。地腴从再易，仓富必千斯。

已觉饶储偫，何妨饱滞遗。滴珠香社酿，舂玉滑晨炊。

廪廥连淮上，帆樯塞汴湄。人和通斔斛，家积等京坻。

岁事丰如此，天心喜可知。肃霜时既届，夷则律初吹。

坐弛输边粟，先共飨帝粢。遂蠲阳馆荐，将迓泰坛釐。

要与民同乐，还开宴示慈。紫清三境邃，玉府九重披。

仙掌擎宵露，宫楼上晓曦。明河临睥睨，魁斗下罘罳。

鳌负蓬莱殿，鲸喷太液池。隔城花隐隐，夹路竹猗猗。

帝所迷从向，壶中入并随。睿谟深宝构，延福表云楣。

象纬层霄逼，堪舆一气移。风帘珠的皪，霜瓦碧参差。

流步来清跸，飘香度赤墀。袍光明霁色，扇影弄凉飔。

御坐花巾拥，云韶紫袖垂。仙音锵杳眇，颢气变融怡。

师保周兼召，钧衡稷与夔。万几当暇豫，一笑奉畴咨。

介弟荣华鄂，多男茂本支。维城扶庆运，联璧秀英姿。

嘉橘争先睹，瑰橙复共持。琼浆封盎盎，金弹间累累。

禹服分三壤，湘江接九嶷。移根来上苑，荐瑞自柔祇。

托质依天咫，怀馨脱海涯。生成因道荫，造化岂人为。

严靓侔衣鞠，鲜浓类染栀。阳乌飞啄卵，崖蜜熟凝脾。

不数千头富，应容四老嬉。桃嗤西母献，萍辨楚人疑。

沆瀣漙凉叶，琅玕折晓枝。雾霏先噀鼻，香润已熏肌。

君赐来相续，皇恩厚不赀。觞行筵秩秩，乐阕漏迟迟。

户响铿铜兽，庭阴过玉螭。画廊寻宛转，杂佩步逶迤。

预许留关钥，重升促履綦。再中占汉日，八彩望尧眉。

器宝森罗列，虹辉粲陆离。截肪传盏斝，盈尺捧舟彝。

碧落天之秘，蓝田地所奇。连城宁复贵，旷代未尝窥。

冰莹玻瓈瓮，云承翡翠卮。万丝萦玛瑙，五色碾琉璃。

起立纷行缀，环观略等衰。欢悰溟渤隘，饮兴岱嵩卑。

御手飧频辍，宫瓶酒屡酾。翠钿来婉娈，珠袂列葳蕤。

阆苑花常烂，姑山物不疵。流莺歌缓缓，么凤舞僛僛。

别按新传曲，仍听绝妙词。共看宾醉止，那问夜何其。

莲炬光相属，星联弁欲攲。酡颜回紫闼，归路跃金羁。

讴咏声盈耳，铺张说解颐。肇从书契数，卓冠简编推。

天纪承轩后，河图受宓羲。文心仍翼翼，舜善益孳孳。

圣治宁人继，淳风邃古追。飞轮诸福至，投札九州驰。

震叠汤声赫，威怀武烈丕。款金符誓牧，篆鼓兆蒐岐。

神力天山箭，祥飙太一旗。燕云恢北落，灵夏慑西陲。

曩岁蒙推择，新邦往抚绥。宸篇丽云汉，儒服拥旌麾。

乘鄣逾千里，留屯阅再期。丹衷忘险阻，白首分捐糜。

井邑今安业，衣冠颇变夷。买牛从汉吏，牧马绝胡儿。

田熟营平老，兵休定远疲。钧天犹梦到，魏阙倏来思。

紫诏遄三节，红尘踏九逵。载前宣室席，复侍迩英帷。

饮御陪胥乐，勤归独念兹。喜沾鱼藻惠，许赋柏梁诗。

愧乏凌云笔，徒倾向日葵。扬休称万寿，永御太平基。
赠史开封
杨巨源（唐代）

天低荒草誓师坛，邓艾心知战地宽。鼓角迥临霜野曙，

旌旗高对雪峰寒。五营向水红尘起，一剑当风白日看。

曾从伏波征绝域，碛西蕃部怯金鞍。
赠同志
释文珦（宋代）

忘情三十载，曾不厌顽疏。
白石能同煮，青山亦共居。
猨声依树乐，鸟影入云虚。
闻道黄精熟，相呼又荷锄。
浣溪沙
张元干（宋代）

目送归州铁瓮城。隔江想见蜀山青。风前团扇仆频更。

梦里有时身化鹤，人间无数草为萤。此时山月下楼明。
和范迁善见寄
吴芾（宋代）

溪山深处养清主，名位虽穷节行饶。
举世何人堪寂寞，杜门终日自消遥。
交情已作千金重，别恨空惊一叶飘。
莫向五湖成独往，他年相与到云霄。
画梅
王谊（隋代）

扬州诗阁掩芳尘，万萼千葩冷照春。
十里珠帘一声笛，东风肠断倚楼人。
夜坐有感并简与讷教授
李新（宋代）

青灯微火照寒更，不信儒冠误此生。
翻觉广文官未冷，始闻工此辟初行。
三年宦竞秋萧瑟，一枕时情梦战争。
思过故园寻故老，旋持春酒看春耕。
钱大受挽诗
蔡戡（宋代）

淝水功名取次休，空令遗恨满沧洲。
禁中新赐黄金带，天上俄沧白玉楼。
京岘儿童应堕泪，江淮草木亦生愁。
一朝双剑齐飞去，会见光芒射斗牛。
水龙吟·杜鹃啼老春红
卢祖皋（宋代）

杜鹃啼老春红，翠阴满眼愁无奈。飞来何处，凤軿鸾驭，霞裾云佩。风槛娇凭，露梢慵亸，酒浓微退。念洛阳人去，香魂又返，依然是，风流在。银烛光摇彩翠。画堂深、莫辞沈醉。十年一觉，扬州春梦，离愁似海。浩态难留，粉香吹散，几时重会。向尊前笑折，一枝红玉，帽檐斜戴。
题三学山
王雍（宋代）

五色琉璃白画寒，当年佛脚印旃檀。
藕丝织出三衣妙，贝叶经旃一偈难。
夜看圣灯红菡萏，晓惊飞石碧琅玕。
更闻鹦鹉因缘塔，八十山僧试说看。
和沈秀才
潘良贵（宋代）

软语干时刍拳美，苦言投俗桂姜辛。
山河若欲摅幽愤，盥手焚香读过秦。
去国待潮江亭太常徐簿宋卿载酒来别
陆游（宋代）

昨解鱼符已径归，偶随尺一起柴扉。
蹔留已媿黔吾突，久住空柴缁客衣。
外物纷纷何足问，故人眷眷莫相违。
从今再见应无日，长与沙鸥共钓矶。
拟洛下分题 递诗筒
释智圆（宋代）

元白旧裁制，规模传至今。凌霜重高节，容物贵虚心。

岂倦关河远，宁辩雨雪深。雅言如见托，终为报知音。
次韵郎中弟见寄
李弥逊（宋代）

凝云飞雪暗乡城，遥想鴒原老弟兄。
解道因风吹格絮，诗成吟咏许谁听。
挽刘母王宜人二首 其二
刘克庄（宋代）

原上车千两，倾城出送终。孟邻怀旧好，防墓怆新封。

鹤吊孤峰顶，牛鸣半驿中。会携刍一束，自往唁林宗。
二月二十四日即事
张九成（宋代）

春来寻胜事，此兴亦何军。
夜雨乱江渌，朝花褪日红。
雷声惊岭北，云气涨溪东。
蓑笠冲泥去，谁知与我同。
七月六日夜雨
陈普（宋代）

苍生一一共胞胎，日夜无端心上来。
半月骄阳四更雨，豳风夏校梦初回。
寄婺卒张同年渭叟并简其婿黄元辅自然二首
王迈（宋代）

同登当日鬓犹青，宦路还如跛憋行。
莳药山陈非贵相，叩头殿下得狂名。
著书平屋千年记，堆笏盈床一饷荣。
安东窝中无别法，只将世累放教轻。
卒岁感述 其三
杨思圣（明代）

出门何所适，落日见西山。回回寸心违，逢人多厚颜。

三五谁家儿，传呼大道间。貂裘控骢马，嚼齧黄金环。

出入尚书第，可望不可攀。引领长太息，归来独闭关。
漫兴十一首
赵蕃（宋代）

风雨属连殊未休，豫章城中十日留。
江云有意作晴色，今者薄暮当行舟。
次韵赵公直题米元晖画轴
韩元吉（宋代）

江南绝景赏心亭，卧雪难寻旧画屏。
白鹭洲前夜来雪，故应此画胜丹青。
荅马敬臣 其一
杨慎（明代）

北阙承恩谴，南荒作旅人。可堪同瘴疠，犹自隔音尘。

鹤岭霏烟外，螳川积水滨。三年不相见，两地各伤神。
题税轩新筑送青亭四首 其二
张矩（宋代）

日抱吟情到此亭，捲帘孤坐看云生。诗怀恰与云相似，一点悠然度太清。
再继土修三绝
王洋（宋代）

直造门来诚有意，不持金去惟全名。
端疑解习叔孙礼，竟酒曾无讙讼声。
题李十一修行里居壁
元稹（唐代）

云阙朝回尘骑合，杏花春尽曲江闲。

怜君虽在城中住，不隔人家便是山。
初秋同刘兵宪叔清游五龙山值雨得天字
谢榛（明代）

飞旌向何许，深入万松烟。草湿云边径，山昏雨外天。

兴高穷胜迹，政美见丰年。谁识君侯意，临风一慨然。
寄信守徐稚山侍郎
曾几（宋代）

归去来兮莫问津，有船即买系江滨。自应一学陶元亮，不用更江祁孔宾。

已卜春前春后日，重寻水北水南人。使君为我新茅栋，数有书来意甚真。
立峰
张天赋（明代）

千仞冈头欲振衣，登高遗训自乎卑。仰观碧落思经纬，俯瞰沧乎戒沼池。

径路多歧须决择，尼丘高耸可瞻依。一中不易贞恒体，造化从分此不遗。
暑坐追次文正公韵怀守溪先生
邵宝（明代）

深堂昼日坐萧然，兴至行吟倦复眠。水石簋清手自击，海天亭远梦相牵。

客谈鹿洞已无分，人忆蠡湖还有边。高秋拟上莫釐顶，已办买舟三百钱。
题墨竹
谢孟安（明代）

三径清风绝点尘，一枝潇洒倍宜人。渭川千亩徒为尔，何似湘纨写更真。
游灵隐寺戏赠开轩李居士
苏轼（宋代）

推倒垣墙也不难，一轩复作两轩看。
若教从此成千里，巧历如今也被谩。
古乐府
晃冲之（宋代）

大星何历历，小星烂如石。
掖垣崔嵬横紫微，十二羽林森北极。
今夕何夕月谷没，虎抱空关龙厌直。
峥嵘北斗著地垂，手去瓠瓜不盈尺。
严陵醉卧光武傍，浮楂正值天孙织。
王良挟策飞上天，传说空骑箕尾立。
君不见茂陵弃子欲登仙，自将壮士终南边。
忽然遭窘出玺绶，归来下诏除民田。
阿瞒急示乘舆物，鲜卑仍弃珊瑚鞭。
又不见古为垂堂戒华屋，敌国挟辀戎接毂。
白龙鱼服误纲罗，孔雀金花被牛触。
奉和宋次道游嵩十五韵
刘敞（宋代）

嵩峰三十六，皆在青云端。宿昔望见之，恨不生羽翰。

卷脔尘土中，日月如波澜。迩来老将至，更觉行路难。

闻君谢车徒，选胜群峰峦。幽深每独往，神异多所观。

若有真仙子，羽衣白玉颜。吹笙烟雾中，举手留盘桓。

信非人间境，邈与时俗悬。顾怀平生旧，慰以逍遥篇。

三复想在目，令人愧衣冠。处世阔且疏，幼舆亦有言。

一丘与一壑，自谓无间然。安得从君游，解缨弄云泉。

昏昏岁复晏，相望空长叹。
正月十日五更梦中
梅尧臣（宋代）

今年花似去年新，去年人比今年老。
我劝厚地一杯酒，收拾白日莫苦早。
送荆南师户侯移镇公安
浦源（明代）

悠悠旌旆碧云端，远去孤城入乱山。
淮月上楼人奏角，海天低树雁临关。
几家白发遗民在，千里青丝猎骑还。
旧镇荆南多胜概，别来惟见画图间。
春尽
章甫（宋代）

昼永花阴直，风轻麦浪匀。
僧归还逼夏，莺语欲留春。
须发垂垂老，亲朋往往贫。
地偏人事少，聊以寄吾真。
月夜游宝石山记
都穆（明代）

壬戌秋，八月既望，予至杭，闻西湖之上，有宝石山甚胜，将以斯湖玩月其上。故人周学谕襄虞，携酒命舆，与予自山之阴而登，酌元学士黄晋卿读书之轩。俯瞰金湖一碧万顷，而吴山前据，类屏障然。其余若凤凰，南屏之山，万松、慈云之岭，又皆蜿蜒回拱，欲趋而先。其东则钱塘之江，瀰漫浩渺，极目无际。而西陵诸山，出没烟霏翠霭间，诚天下之绝境也。

湖阳既没，明月在轩。山姿水色，倏焉而变。其妙愈呈，予情愈豁。飞觞痛饮，巡阑忘寐。盖不知夜之几何，恍若置身广寒清虚之府，乐可言也！

夫兹山之游者众矣，大率于春而不于秋。脱或有之，又皆以昼而不以夜。如予辈之游，既值乎夜，复秋之中，天地朗然，纤埃不翳，幸可言耶!余性好月，丙辰中秋尝玩于扬子江之金山，每夸于人，以为平生奇观。今而复玩于此，殆造物者之不吾靳，而亦岂易得哉!

夫湖山月色，千古常新，第以人情之异，故悲喜随之。前乎吾者，其赏与否，其悲与喜，固不可得而知。予独怪夫南宋之不竞，而山水之累之也。则斯游也，不几于喜极而悲者乎!愧予浅陋，不能追武黄公，负兹山矣。聊志之以遗山僧。
次韵菊坡
朱松（宋代）

露浥秋英湿晓阴，小坡新斸伫幽寻。似欺兰畹方披羽，聊对风卮旋屑金。

采采绕篱吟欲就，垂垂压帽醉难任。使君致主唐虞了，三径无忘此日心。
爱山堂七绝句 其三
徐鹿卿（宋代）

竹篱茅店野人家，门外清流一带斜。小隐桃溪端的是，更须水上觅胡麻。
四皓奕棋图
李俊民（金朝）

坐看咸阳王气收，岂无人杰自安刘。都缘鸿鹄心犹在，一局闲棋不到头。
颂古五十三首 其十
释文礼（宋代）

不是风兮不是幡，将军骑马出潼关。安南塞北都归了，时复挑灯把剑看。
和人游嵩山十二题其七·天门
范仲淹（宋代）

天门绝境游，熙然揖灏气。
下顾莽苍间，云雷走平地。
天威不远人，孰起欺天意。
閒居杂咏六首 其一
李以麟（明代）

南海沧波远，清时宝剑閒。醉残三日雨，兴入万重山。

天地长留句，风云助笑颜。梦回溪上月，犹似照柴关。
李小湖先生视学期满，乞假省墓，诗以送之二首 其二
夏炜如（清代）

猎猎西风捲画旂，短榆疏柳路迷离。桐庐晓过怜鹃老，彭蠡冬浮较雁迟。

永慕定深浇酒后，清阴讵改树栾时。还期傥上安民策，雨露雷霆要并施。
再登飞剑亭杂感同白畦虚谷竹樵小兰光载
熊士鹏（清代）

剑亭孤立石崚嶒，秋气苍凉复此登。风雨无情身是客，江山如旧梦为僧。

城头细草惟眠马，树外慈鸦早避鹰。见说孙曹争战处，至今烟雾尚飞腾。
麟
丁谓（宋代）

鲁史标嘉瑞，周诗颂太平。
屡游灵畴地，数立纪年名。
矩步规行迹，含仁抱义情。
盛时期在囿，五纬想储精。
菩萨蛮
郑元秀（宋代）

小春撋就双桃靥。伴他二六尧蓂荚。红绿若为新。个时生玉人。

玉人持酒笑。笑与仙翁道。从此百年中。莺花几度封。
拟张允怀寄内代内答十首 其九
郑文康（明代）

一灯一影共成三，人问移天只自惭。近报归来非诳说，便从窗下种宜男。
九月一日有作
张耒（宋代）

恍恍日光薄，萧萧风叶吟。今辰九月朔，秋物半侵寻。

赖有堂下九，芬芳散浮金。感兹摇落际，采撷慰孤斟。

木落见南山，池清照疏林。翩翩短羽健，杳杳潜鳞深。

落漠苦无趣，屡空阻抽簪。晴明蹑吾屐，晚岁多重阴。
春日湖上 其一
吴惟信（宋代）

傍水秋千柳影遮，衔泥双燕入谁家。空山雨过晚风急，吹落墙阴红杏花。
济上人求偈二首 其一
释德洪（宋代）

圆通搥碎牢关后，古镜发光金石开。稳坐龙安今七日，从教山路滑于苔。
偈九首 其八
释惟清（宋代）

三世诸佛，不知有恩无重报。狸奴白牯，却知有功不浪施。

明大用，晓全机。绝踪迹，不思议。归去好，无人知。冲开碧落松千尺，截断红尘水一溪。
代同舍上郎中 其二
许应龙（宋代）

能赋人人说颍川，谁知妙诀已亲传。词场屡草干将句，掷地金声震九天。
东篱丙辰季秋作
叶颙（元代）

曳杖东篱下，层峦列环岫。南山如有情，青翠俯相就。

松桂二老如，烟霏乍无有。孤云屡出奇，群峰竞呈秀。

图彩写晴岚，琴音漱寒溜。采采黄金英，芳香满衣袖。
昔游诗 其二
姜夔（宋代）

放舟龙阳县，洞庭包五河。
汹汹不得道，茫茫将奈何。
稿师请小不，石碇沉泥沙。
是中太无岸，强指苇与莎。
滞留三四晨，大浪山嵯峨。
同舟总下泪，自谓餧鼋鼍。
白水日以长，仅存青草芽。
转盼又已没，但见千顷波。
此时羡白鸟，飞入青山阿。
句
王琪（宋代）

鱼上晚潮沙市合，鸦啼寒树石城昏。
和刘后村杂兴
胡仲弓（宋代）

宦海风波亦足惊，得閒聊尔慰平生。
虽无塞上雪堪卧，幸有山中田可耕。
一老拂衣何太勇，群儿撼树漫相轻。
绝怜千丈西凉瀑，偏与人间诉不平。
送张六丈尉新安
刘敞（宋代）

新安好江水，往复似桐庐。吏隐应相称，官卑还自如。

洛尘趋走里，周俗战争馀。会自求知己，频飞一鹗书。
寄楼云卧
宋伯仁（宋代）

云卧西湖又几年，吟鞍多在酒炉边。
定知今古皆春梦，不把功炉作宿缘。
芳草满汀山带雨，黄梅落地水连天。
相逢未说江南事，且问何时理钓船。
涟漪洞
姚辟（宋代）

五门高险势摩天，洞底清泠泻碧涟。蘋藻鱼游知暮雨，薜萝人去锁寒烟。

山樱已熟垂朱实，岩竹新抽露玉鞭。只恐游人归马急，野僧何惜白云眠。
陆行过草萍驿五言绝句二首 其二
饶与龄（明代）

款语途中绪，联镳雪里山。乡关何处是，回首泪痕斑。
将至嵩山远观瀑布
李廌（宋代）

晚晴紫翠溢平川，三十六峰凝霁烟。
匹练依稀分秀岭，玉虹摇霁舞危巅。
寒光定是连明汉，清气都疑贯九渊。
可笑夜来风吹来，乱沟斜涧亦涓涓。
鼎铭
周舍（南北朝）

天下宁康，异方同轨。九牧作贡，百司咸理。范金铸器，戒镇阶戺。

波圆月镜，传之无已。
过中岩渡月出峨眉山
程公许（宋代）

返照中岩流，峨眉分外清。
一弯新吐月，共我两忘形。
露下沙逾白，宵寒酒易醒。
荻花风索索，拥被不堪听。
壬辰春上冢五首·西楼
刘克庄（宋代）

溪草林花争碧红，伤心黄壤閟芳容。
短松明月易陈迹，断雨残云难觅踪。
伊昔老盆常共酌，即今败絮倩谁缝。
臼间一斗仓陈粟，薄暮归来独自舂。
顺老寄菜花乾戏作长句
韩驹（宋代）

道人禅馀自锄菜，小摘黄花日中晒。峨嵋㮕脯久不来，曲糁姜丝典型在。

封题寄我纸作囊，中有巴蜀斋厨香。起炊晓甑八月白，配此春盘一掬黄。
阮郎归 月夜维舟楞伽峡，山水幽夐，孟东野石龙涡诗序云，四壁千仞，散泉如雨，仿佛遇之
朱祖谋（清代）

千蕖无蒂著岩坳。飞帘喷雪消。湿云双束怒厓高，春湍不敢豪。

烟橹阁，水镫飘。幽猿三两号。骖鸾仙路夜谁招。月华摇凤箫。
监试卫通判送桂花一枝得四绝句以谢
王迈（宋代）

天女吹香到酒边，不须更著水沉烟。
明年正月披香殿，人在玉皇香案前。
晓意示怀园读书诸子兼呈家在陆先生 其一
储雄文（清代）

晨兴心骨清，涉趣不暇理。橹声划晴窗，孤阁悬秋水。

湿翠招欲来，落影在书几。故人忆园居，幽赏或同此。
挽濮安懿王任夫人二首 其二
刘摰（宋代）

卤簿三川晚，佳城一品尊。翟衣新襚命，神寝旧王园。

凄断风铃远，青苍雾盖昏。从今知圣作，大义称私恩。
禅人并化主写真求赞
释正觉（宋代）

天庭宽而祖宗光，地阁阔而儿孙昌。
中间鼻孔自家底，出气通快浑不妨。
坤六短，乾三长。
饱丛林汉休雌黄，今年蚕食两叶桑。
明月曲同峻伯助甫席上赋得深字
宗臣（明代）

飞来明月挂千林，满地霜华吹客心。故国鱼龙何处卧，白云愁杀楚江深。
雁
丁谓（宋代）

避缴非无意，随阳自有期。
飞霜联伯仲，叫月应壎篪。
小雅宣王什，登歌武帝辞。
青冥时矫翼，燕雀尔焉知。
题手轴十六罗汉送洪兄归剑州 其二
释居简（宋代）

七八千里剑门路，十五六僧方外人。拟欲大家携手去，为伊公验不分明。
淑人生日奠柩前仍用乙亥岁韵
顾清（明代）

此生敢道不逢辰，绣幰曾看内苑春。谢眺青山仍叠嶂，维摩空室几由旬。

伤心岁月难忘旧，满眼儿孙不当贫。一语报君须慰意，凤冈南麓有新坟。
题高伯寿墨梅
胡仲弓（宋代）

才见梅花喜溢眉，无声诗索有声诗。
自从即墨移来种，莫辨南枝与北枝。
赠别江客
马戴（唐代）

湘中有岑穴，君去挂帆过。露细蒹葭广，潮回岛屿多。

汀洲延夕照，枫叶坠寒波。应使同渔者，生涯许钓歌。
忆旧游 舟次吴淞，水天云漠，雪意满林，扣舷度此，旅怀黯然
吴茝（清代）

认湖云冻雨，浦水搏冰，春意萧闲。一抹疏林远，趁寒潮夜发，又度重关。

江梅几树纷照，诗思不禁寒。尽古柳鸦翻，平沙雁划，怅望山川。

堪怜。念故国，只今宵酒醒，梦冷刀环。待谱湘娥怨，奈刺船人杳，易折冰弦。

懊侬小海低按，谁共扣吴舷。恁寂寞蓬窗，清樽款曲行路难。
送吕才甫之官合肥
方回（元代）

妙年半五十，分刺合肥城。
楚俗虽尊武，淮乡已息兵。
草霜样锹猎，花雨课春耕。
退食应多暇，书灯夜夜明。
夏秋之交小舟早夜往来湖中绝句
陆游（宋代）

秋来湖阔渺无津，旋结渔舟作四邻。
满眼是诗渠不领，可怜虚作水云身。
东谿玩月（一作王昌龄诗）
王维（唐代）

月从断山口，遥吐柴门端。万木分空霁，流阴中夜攒。

光连虚象白，气与风露寒。谷静秋泉响，岩深青霭残。

清灯入幽梦，破影抱空峦。恍惚琴窗里，松谿晓思难。
团扇歌三首 其一
薛季宣（宋代）

田田白团扇，轻绡写蝉雀。用之却炎暑，生风郎掌握。
送蔡彦规之任风泉主簿
张耒（宋代）

四十曳青袍，功名晚未遭。
贤人固难进，小邑且徒劳。
秦俗讴谣口，雍州形势豪。
凭君怀古意，一一寄风骚。
收白匾豆因得二首
葛天民（宋代）

古香无伴侣，一榻共云分。
磵水塘头过，樵歌枕上闻。
余生聊自适，此意与谁论。
落叶如相委，时敲月下门。
发豫章后二首
赵蕃（宋代）

枫林灭没橘林多，酒户渔家奈若何。
剩欲与渠论久住，一官老矣尚奔波。
晚泊河曲
骆宾王（唐代）

三秋倦行役，千里泛归潮。通波竹箭水，轻舸木兰桡。

金堤连曲岸，贝阙影浮桥。水净千年近，星飞五老遥。

叠花开宿浪，浮叶下凉飙。浦荷疏晚菂，津柳渍寒条。

恓惶劳梗泛，凄断倦蓬飘。仙槎不可托，河上独长谣。
画粗箑三首 其三
陈式金（清代）

下笔笔端响，往还力倍驱。此翻经险峻，蜀道亦平途。
从驾游内苑应制
岳飞（宋代）

敕报游西内，春光霭上林。
花围千朵锦，柳捻万株金。
燕绕龙旗舞，莺随凤辇吟。
君王多雨露，化育一人心。
招隐洞寻玉蕊花亭作
黎遂球（明代）

玲珑古洞深，窈窕远相寻。寻仙不可见，寻花松半阴。

山人向予语，只在石亭许。可惜春江月，但向春江柳。

江北望迷楼，翠幕珊瑚钩。琼花泪烟晚，玉蕊不关愁。

本是仙人树，不恋繁华土。谁能不染心，飞还作香雨。
吏部尚书林公梅卿挽词
林光朝（宋代）

百纸梅花赋，声名出渚东。向来惟李贺，胜处是扬雄。

绕屋看书带，逢人说刺桐。尚书旧时履，只合步春风。
碧芦步
许及之（宋代）

霜叶彫残芰，寒花发旧芦。
一秋明眼处，落雁惠崇图。
赴蜀初发明斋南石诸君相送溪上
蔡汝楠（明代）

怜余万里向川西，薄暮携舟泛霅溪。
秋霁尚看乡月近，风鸣已忆峡猿啼。
陈情欲疏同乌鸟，奉使聊因访碧鸡。
那得回车东下日，相迎还复几人齐。
至梯上山麓将登矣忽为大雨所阻及乏仆夫而还作诗讼梯上神
湛若水（明代）

我闻梯山险，石磴过百盘。如架淩云梯，平地入天门。

山高岂无灵，感应讵不神。七十轻千里，一念衡山勤。

水深石齧趾，历途百邅迍。胡为纳大麓，云雨骤漫漫。

仆夫欲号泣，羸马拥不前。迥驾亦不易，胜事徒空言。

我匪昌黎子，尔愧衡山云。吾将愬厚地，巫成扣天阍。

嗟予不度此，命也亦已焉。不见临河叹，遗响垂千年。
半月岩
梁梦鼎（明代）

我爱月岩胜，月岩胜若何。半轮通窍久，千里共明多。

影到天南地，光涵海北螺。骑鲸直上者，更得一枝摩。